সন্ধিপুজোর আগেই কলকাতায় ঝমঝমিয়ে বৃষ্টি শুরু

কলকাতা: মহাষ্টমীর (Maha Ashtami) সকাল শুরু হয়েছিল শরতের রোদ ঝলমলে আকাশে। সকাল থেকে মণ্ডপে মণ্ডপে চলছিল পুষ্পাঞ্জলী। সন্ধিপুজো শুরু হওয়ার আগেই বিক্ষিপ্ত ভাবে কলকাতায় বৃষ্টি (Maha Ashtami Rain Kolkata) শুরু হয়ে গেল। আলিপুর আবহাওয়া দফতর পূর্বাভাসে জানিয়েছিল, মঙ্গলবার দক্ষিণবঙ্গের প্রায় সব জেলাতেই হালকা থেকে মাঝারি বৃষ্টি হতে পারে। কলকাতায় (Kolkata Weather) এক-দু’টি জায়গায় বৃষ্টির সম্ভাবনা রয়েছে। তবে দুপুর-সন্ধের দিকে বজ্রবিদ্যুৎসহ দমকা হাওয়া বইতে পারে।

আবহাওয়ার দফতরের রিপোর্ট বলছে, সকালটা কাটবে অস্বস্তিকর ভ্যাপসা গরমে। আর্দ্রতার দাপটে ঘেমে-নেয়ে হাঁফাতে হবে শহরবাসীকে। তবে বিকেলের আগেই পরিস্থিতির পরিবর্তন হওয়ার সম্ভাবনা। একাধিক জায়গায় বজ্রঝড় ও বৃষ্টিপাত হতে পারে। দমকা হাওয়ার গতিবেগ ঘণ্টায় ৩০ থেকে ৪০ কিলোমিটার পর্যন্ত পৌঁছতে পারে বলে সতর্ক করা হয়েছে। সেই পূর্বাভাস হুবহু মিলে গেল। হাল্কা বা মাঝারি বৃষ্টি নয়। বাইপাস সংলগ্ন পূর্ব কলকাতায় ঝমঝমিয়ে বৃষ্টি নেমে গেল দুপুর ১২ টা নাগাদ।

আরও পড়ুন: রীতিমেনে মহাষ্টমীতে বেলুড়মঠে কুমারী পুজো

হাওয়া অফিস সূত্রের খবর, বর্তমানে একটি সুস্পষ্ট নিম্নচাপ রয়েছে খাম্বাত উপসাগরের কাছে। তার সঙ্গে জোড়া অক্ষরেখা দক্ষিণ গুজরাট থেকে বঙ্গোপসাগর পর্যন্ত বিস্তৃত। একইসঙ্গে ৩০ সেপ্টেম্বর আন্দামান সাগরে একটি ঘূর্ণাবর্ত তৈরি হওয়ার সম্ভাবনা রয়েছে। সেটি ঘনীভূত হয়ে ১ অক্টোবর নাগাদ নিম্নচাপে রূপ নিতে পারে। ফলে নবমী থেকে দশমী পর্যন্ত দক্ষিণবঙ্গজুড়ে আবহাওয়া পাল্টে যাবে বলে আশঙ্কা।

আবহবিদরা জানাচ্ছেন, অষ্টমীর দিন পূর্ব ও পশ্চিম বর্ধমান, বীরভূম, নদিয়া ও মুর্শিদাবাদে বজ্রবিদ্যুৎসহ বৃষ্টির সম্ভাবনা রয়েছে। নতুন নিম্নচাপ সক্রিয় হলে দক্ষিণবঙ্গের (South Bengal Rain Forecast) অধিকাংশ জেলায় বৃষ্টির পরিমাণ বাড়বে। নবমী থেকে একাদশী পর্যন্ত ভারী বৃষ্টির সতর্কতা রয়েছে কলকাতা, হাওড়া, পশ্চিম মেদিনীপুর, ঝাড়গ্রাম, পূর্ব বর্ধমান, বীরভূম, মুর্শিদাবাদ এবং নদিয়ায়। অতি ভারী বৃষ্টি হতে পারে দুই ২৪ পরগনা, হুগলি এবং পূর্ব মেদিনীপুরে। এই ৪ জেলার জন্য কমলা সতর্কতাও জারি করেছে আবহাওয়া দফতর। আলিপুর আবহাওয়া দফতর জানিয়েছে, নবমী থেকে কলকাতা এবং শহরতলী এলাকায় বজ্রবিদ্যুৎ সহ ঝড়বৃষ্টির সম্ভাবনা রয়েছে। বৃষ্টি হবে দক্ষিণবঙ্গের প্রায় সব জেলাতেই। দশমীও একাদশীতে ভারী বৃষ্টিপাতের ইঙ্গিত মিলেছে। সঙ্গে ঘণ্টায় ৩০ থেকে ৪০ কিলোমিটার বেগে ঝোড়ো হাওয়া বইতে পারে।

অন্য খবর দেখুন